आडवाणी ने बांधे मोदी की तारीफों के पुल  
नरेंद्र मोदी की सराहना करते हुए आडवाणी ने कहा कि अगर उनकी तरह भ्रष्टाचार और आतंकवाद पर कतई बर्दाश्त नहीं करने की नीति अपनाए, तो भारत विश्व स्तर पर नई बुलंदियां छू सकता है।
गुजरात के विकास के लिए मुख्यमंत्री नरेंद्र मोदी की सराहना करते हुए भाजपा के वरिष्ठ नेता लालकृष्ण आडवाणी ने कहा कि अगर उनकी तरह भ्रष्टाचार और आतंकवाद पर कतई बर्दाश्त नहीं करने की नीति अपनाए, तो भारत विश्व स्तर पर नई बुलंदियां छू सकता है।  मोदी के शांति एकता और साम्प्रदायिक सद्भाव के लिए तीन दिन के उपवास के अवसर पर आडवाणी ने कहा कि गुजरात में अच्छा प्रशासन है और आतंकवाद एवं भ्रष्टाचार के खिलाफ कतई बर्दाश्त नहीं करने की नीति है अगर यह नीति देशभर में अपनाई जाती है, तो भारत नई बुलंदियों को छू लेगा।  राज्य को विकास की नई ऊंचाइयों तक ले जाने का श्रेय मोदी को देते हुए उन्होंने कहा कि जो भी उन्होंने (मोदी) छह करोड़ गुजरातियों के बारे में कहा, वह सही कह रहे हैं। क्या कोई अन्य प्रांत गुजरात की तरह 11 प्रतिशत की विकास दर हासिल कर सका है।  उपवास स्थल पर मोदी के भाषण पर टिप्पणी करते हुए भाजपा नेता अरुण जेटली ने कहा, अगले कुछ माह में मोदी की एक-एक बात और एक-एक शब्द पर गौर किया जाएगा। उन्होंने कहा कि एक ओर गुजरात सरकार राज्य को नई ऊंचाइयों तक ले जा रही है और दूसरी ओर केंद्रीय स्तर पर भ्रष्टाचार एवं हताशा को लेकर चिंताजनक स्थिति है।  जेटली ने कहा कि एक ओर हमारे पास केंद्र में नेतृत्वविहीन सरकार है तो दूसरी ओर गुजरात में हमारे पास ऐसी सरकार है, जो राज्य को नई बुलंदियों पर ले जाने में मदद कर रही है...एक ओर हमारे पास ईमानदारी की राजनीति है और दूसरी ओर भ्रष्टाचार की राजनीति।  उन्होंने मोदी के उपवास को ऐतिहासिक बताते हुए कहा कि तूफान भूकंप और साम्प्रदायिक दंगों का सामना करने के बाद सन 2002 से जिस तरह गुजरात राष्ट्रीय परिदृश्य में उभरकर सामने आया है, वह राज्य में राजनीतिक नेतृत्व की ताकत का प्रतीक है।  केंद्र पर संघीय ढांचे को कमजोर करने का आरोप लगाते हुए जेटली ने कहा कि राष्ट्रीय एकता परिषद की बैठक के दौरान पिछले हफ्ते सभी राज्यों ने कहा कि देश का संघीय ढांचा कमजोर हो गया है।